**Fülpösdaróc Község Önkormányzata Képviselő-testületének**

**7/2021. (X.07.) önkormányzati rendelete**

**a gyermekvédelem helyi szabályairól**

*Fülpösdaróc Község Önkormányzat Képviselő-testülete az Alaptörvény 32. cikk (1) bekezdés a) pontjában, 33. cikk (1) bekezdésében, Magyarország helyi önkormányzatairól szóló 2011.évi CLXXXIX. törvény 13.§ (1) bekezdés 6. és 8. pontjában, 23.§ (5) bekezdés 11. pontjában meghatározott feldatkörében, valamint a 3-6.§.ok tekintetében a szociális igazgatásról és szociális ellátásokról szóló 1993.évi III. törvény 92.§ (1) bekezdés b) pontjában, 1.§ (2) bekezdésében, 10. § (1) bekezdésében, 26. §-ában, 32. § (3) bekezdésében,64.§, és 136.§ (8)-(9) bekezdésben, az 2.§, 3.§, és az 5.§ tekintetében a gyermekek védelméről és a gyámügyi igazgatásról szóló 1997. évi XXXI. törvény 29.§ (1)-(2) bekezdésben, 18.§ (2) bekezdésében, a 21/A.§-ában, valamint az 1.§ tekintetében a gyermekek védelméről és a gyámügyi igazgatásról szóló 1997. évi XXXI. törvény 131. § (1) bekezdésében, valamint a Gyvt. 147.§-ban, a 151.§-ban, 162.§ (5) bekezdésében kapott felhatalmazás alapján a következőket rendeli el:*

**Általános rendelkezések**

**1. §**

 A pénzbeli és természetbeni ellátások, valamint személyes gondoskodást nyújtó ellátások iránti kérelmet a Györteleki Közös Önkormányzati Hivatalban, vagy annak Fülpösdaróci Kirendeltségén lehet benyújtani, vagy szóban elmondani (4752 Györtelek, Kossuth út 47., vagy 4753 Fülpösdaróc Pécsi Építők útja 9.)

***A gyermek és fiatal felnőtt rászorultságára tekintettel igényelt pénzbeli támogatás***

***2. §***

*A gyermek és fiatal felnőtt rászorultságára tekintettel igényelt pénzbeli* támogatásfeltételeit a képviselő-testület külön rendeletben állapítja meg

**A személyes gondoskodást nyújtó ellátások**

**3. §**

(1) Az önkormányzat által biztosított személyes gondoskodás formái:

1. gyermekjóléti szolgáltatás,
2. intézményi gyermekétkeztetés, és szünidei étkeztetés
3. Az önkormányzat az (1) bekezdés a) pont szerinti ellátást a Szatmári Kistérségi Családsegítő és Gyermekjóléti Szolgálat Társulás Győrtelek társulás ( 4752 Győrtelek, Kossuth u. 19.) útján látja el, melynek területi irodája Fülpösdaróc Pécsi Építők útja 9.szám.

**Családsegítő és Gyermekjóléti Szolgálat**

**4.§**

(1) A személyes gondoskodás igénybe vétele önkéntes, az ellátást igénylő, vagy törvényes képviselője (továbbiakban: kérelmező) kérelmére történik.

(2) A kérelmező a személyes gondoskodás körébe tartozó ellátás igénybe vételére irányuló kérelmét az ellátást biztosító intézmény vezetőjéhez nyújthatja be.

(3) A személyes gondoskodás feltételeiről a kérelem benyújtásakor a kérelmezőt tájékoztatni kell.

(4) A személyes gondoskodást nyújtó ellátás megkezdése előtt az ellátásra jogosult gyermeket és törvényes képviselőjét tájékoztatni kell:

*a)* az ellátás tartamáról,

*b)* az intézmény által vezetett, reá vonatkozó nyilvántartásokról,

*c)* az intézmény házirendjéről,

*d)* a fizetendő térítési, illetve gondozási díjról.

(5) Az ellátásra jogosult köteles:

*a)* az [(4) bekezdés](https://or.njt.hu/onkormanyzati-rendelet/496110#SZ5@BE4)ben foglalt tájékoztatás tudomásulvételéről nyilatkozni,

*b)* az intézményi nyilvántartásokhoz adatokat szolgáltatni,

*c)* a jogosultsági feltételekben, illetve nyilvántartott adataiban bekövetkezett változásokról nyilatkozni.

(6) Az ellátás megszűnésének eseteire a gyermekek védelméről és a gyámügyi igazgatásról szóló törvényben foglalt rendelkezéseket kell alkalmazni.

**5.§**

(1) A család és gyermekjóléti szolgáltatás a szociális vagy mentálhigiénés problémák, illetve egyéb krízishelyzetek miatt segítségre szoruló személyek, családok és gyermekek számára az ilyen helyzethez vezető okok megelőzése, a krízishelyzet megszüntetése, valamint az életvezetési képesség megőrzése céljából nyújtott szolgáltatás.

(2) A képviselő-testület a család- és gyermekjóléti szolgálatot a Szatmári Kistérségi Családsegítő és Gyermekjóléti Szolgálat Társulás Györtelek társulás fenntartásában működő Szatmári Kistérségi Családsegítő és Gyermekjóléti Szolgálat által működteti.

(3) A család- és gyermekjóléti szolgálat részletes feladatait a gyermekek védelméről és a gyámügyi igazgatásról szóló törvény határozza meg.

(4) A gyermekjóléti szolgáltatás térítésmentes.

(5) A szolgáltatást a szülő, más törvényes képviselő kérelmére, illetve a Gyvt. 17. § (1) bekezdésében felsoroltak, valamin a gyámhivatal vagy bármely állampolgár - gyermek veszélyeztetettségére utaló - jelzése alapján végzi. A kérelmet előterjeszteni, illetve jelzést megtenni közvetlenül a családgondozónál lehet.

(6) Az ellátás biztosítását a családgondozó intézkedése alapozza meg.

**Gyermekek átmeneti gondozása**

**6. §**

Az önkormányzat a gyermekek átmeneti gondozását a Szabolcs-Szatmár-Bereg Megyei Önkormányzattal (4400 Nyíregyháza, Hősök tere 5.) kötött megállapodás, ellátási szerződés alapján biztosítja.

**Étkeztetés**

**7. §**

(1) Az önkormányzat a gyermekek napközbeni ellátását, intézményi gyermekétkeztetést Géberjén Község Önkormányzata, valamint a Géberjén és Fülpösdaróc Községek Közoktatási intézményfenntartó társulása, intézménye közreműködésével biztosítja. A gyermekétkeztetés intézményi térítési díjáról Géberjén község önkormányzata Képviselő-testülete 12/2020.(IV.03.) önkormányzati rendelete rendelkezik.

(2) A szünidei gyermekétkeztetést az önkormányzat a szülő, törvényes képviselő kérelmére a hátrányos helyzetű és a rendszeres gyermekvédelmi kedvezményben részesülő, halmozottan hátrányos helyzetű gyermekek részére ingyenesen biztosítja,  vásárolt élelmezés útján.

(3)A szünidei gyermekétkeztetés iránti kérelmet a Györteleki Közös Önkormányzati Hivatalban, vagy annak Fülpösdaróci kirendeltségénél lehet benyújtani.

**Záró rendelkezések**

**8. §**

Ez a rendelet 2021. október 8-án napján lép hatályba.

**9. §**

Hatályát veszti Fülpösdaróc község Önkormányzat képviselő-testülete 7/2012. (VI.11.) önkormányzati rendelete.

Fülpösdaróc, 2021október 6.

|  |  |
| --- | --- |
| **Kovács Csaba**  | **dr.Sipos Éva** |
| **Polgármester** | **jegyző** |